### 9.     Beslutning om sagsbehandling af ansøgte trætophytter ved [adresse]

**Åbent**

Sagsnr.: 326-2021-3998        J.nr.: 01.03.03           Dokumentnr.:
326-2021-66153

**Sagstype**

Beslutning.

**Resume og sagens baggrund**

Ejer af Birkendegaard ønsker i samarbejde med virksomheden
Canopy Life ApS mulighed for at opføre fem trætophytter på ejendommen. Hytterne
er en del af konceptet Canopy Life, der vil tilbyde glamping, en mere
luksuspræget naturoplevelse, i kombination med ”rewilding”. Det er væsentligt
for ansøger at kunne opstarte projektet snarest, og der er derfor ansøgt om at
kunne opføre trætophytterne på baggrund af en landzonetilladelse.

Da administrationen vurderer, at det kan være vanskeligt at
imødekomme ansøgers ønske om en landzonetilladelse, og sagen samtidig har
principiel karakter, forelægges sagen til udvalgets behandling.

**Indstillinger**

Chefen for Plan, Byg og Miljø indstiller, at ansøgningen
imødekommes og sagsbehandles efter planlovens landzonebestemmelser.

**Behandling**

Teknik og Miljøudvalget.

**Sagsfremstilling**

*Ansøgning* De ansøgte trætophytter tager afsæt i to forskellige lokaliteter
eller ”klynger” på Birkendegaard. En klynge syd for Birkendegaard samt en
lokalitet nord for Birkendegaard. Nærmere placering og udformning af hytterne
kan ses på bilag 1, 2 og 3.

Som bilag 4 er vedlagt en uddybende konceptbeskrivelse, som
ansøger tidligere har fremsendt kommunen.

[adresse] vil kunne anvendes hele året, og vil blive
indrettet med strøm, vand, varme og sanitet. Hytterne vil blive udlejet på
hotelbasis, hvor Canopy Life tager sig af catering, daglige tilsyn/rengøring og
generel service. Birkendegaards rolle er tilknyttet rewilding
(naturgenopretning), skovdrift, kulturhistorien og andre aktiviteter med afsæt
i Birkendegaard.

Ansøger oplyser, at hensigten med projektet er at give flere
mennesker mulighed for at komme tæt på naturen samtidig med, at ejendommens
indtjeningspotentiale kan udvides på en bæredygtig måde. Canopy Life og
Birkendegård ønsker at åbne op for en forstærket oplevelse i naturen, som de
fleste moderne bymennesker ellers ikke besidder den tilstrækkelige viden til
selv at opnå.

I
forbindelse med projektet er det ansøgers ambition at naturgenoprette (rewilde)
intensivt dyrkede kulturlandskaber samt i bredeste forstand at oplyse om alt
godt fra Kalundborg og omegn indenfor de naturlige rammer i alle døgnets timer.

Lokal
forankring i form af oplevelser er et væsentligt element i projektet. Via en
digital platform vil ansøger forstærke oplevelsen gennem nøje målrettede
aktiviteter med egnskarakteristika kun reguleret af kalenderåret. Med ”Naturen
som spisekammer” guides gæsterne elektronisk og med naturvejleder, til de
særlige oplevelser det enkelte skov/naturområde tilbyder på det eksakte
tidspunkt.

Naturgenopretningsprojektet
på Birkendegaard beskrives af ansøger som et eksempel på en unik oplevelse som
gradvis vil udvikle sig over tid, og som vil have stor bevågenhed. Kantareller
i skoven, kulturlandskabet, vindenergi, jagt, kulinariske lokale oplevelser,
vin fra [adresse], et gammelt egetræ, ”skovfogeden/godsejer fortæller”, kysterne
som spisekammer og meget mere.

For at kunne starte projektet op i år, har ansøger behov
for, at kommunen meddeler landzonetilladelse efter planlovens § 35, stk. 1 til
de ansøgte hytter.

*Lovgrundlag - Planloven*

Hovedformålet med planloven er at hindre spredt og uplanlagt
bebyggelse i det åbne land, og bestemmelserne for opførelse af ny bebyggelse i
det åbne land administreres restriktivt. Det åbne land er primært reserveret
til landbrugsformål. Byggeri i det åbne land, der ikke hører til landbrugets
drift, vil oftest forudsætte enten en landzonetilladelse eller en lokalplan.

Administrationen vurderer, at der ikke umiddelbart er afsæt
i planlovens landzonebestemmelser til at meddele en landzonetilladelse til det
ansøgte. Et projekt som dette bør bero på en nærmere kommune- og
lokalplanlægning.

Udvalget kan dog vurdere, at der i det konkrete tilfælde
foreligger særlige forhold, som medfører, at der alligevel bør meddeles
landzonetilladelse til det ansøgte.

Det kan nævnes, at på campingpladser giver
campingreglementet mulighed for at opføre trætophytter, når en vedtaget
lokalplan muliggør dette. Andre trætophytter i [adresse], som administrationen er
bekendt med, er ligeledes opførte med afsæt i lokalplanlægning.

Administrationen bemærker, at Kalundborg Kommune det seneste
halve år har modtaget flere henvendelser vedr. opførelse af forskellige former
for udlejningshytter i det åbne land.

God forvaltningsskik medfører, at kommunen skal give alle
ansøgere lige muligheder. Imødekommes ansøgningen, vil det være
præcedensskabende for administrationens behandling af andre sammenlignelige
sager vedr. udlejningshytter.

Administrationen bemærker, at det ansøgte projekt
understøtter intentioner i bl.a. Udviklingsstrategien om øget adgang til
naturen og i øvrigt også øget natur. Dette kan, sammenholdt med det førnævnte
tidsperspektiv, indgå i udvalgets overvejelser om sagen. Det skal dog nævnes,
at hvis der gives en landzonetilladelse, bør dette føre til overvejelser i
forhold til den videre planlægning for emnet, jf. bl.a. arbejdet med revisionen
af kommuneplanen.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Ansøgning om trætophytter | 326-2021-76430 |
| Bilag 2 - Tegningsmateriale til trætophytter | 326-2021-76431 |
| Bilag 3 - Udvendig beklædning af trætophytter | 326-2021-76432 |
| Bilag 4 - Konceptbeskrivelse for projekt om trætophytter | 326-2021-66532 |